Návrh

Zákon

z ......  2001

o špeciálnom prokurátorovi na boj proti korupcii a organizovanému zločinu

Národná rada Slovenskej republiky sa uzniesla na tomto zákone:

§ 1
Úvodné ustanovenie

	Tento zákon upravuje postavenie, pôsobnosť, príslušnosť, práva a povinnosti špeciálneho prokurátora na boj proti korupcii a organizovanému zločinu (ďalej len „špeciálny prokurátor“).

§ 2
Pôsobnosť špeciálneho prokurátora

(1) Špeciálny prokurátor odhaľuje a vyšetruje trestné činy uvedené v treťom oddieli tretej hlavy osobitnej časti Trestného zákona (ďalej len „korupcia“) a trestné činy podľa § 252 a § 252a Trestného zákona (ďalej len „legalizácia príjmu z trestnej činnosti“) a zisťuje a usvedčuje ich páchateľov.
 (2) Špeciálny prokurátor je oprávnený si vyžiadať na vyšetrovanie vec, v ktorej zistené skutočnosti nasvedčujú tomu, že bol spáchaný 
  a) trestný čin podľa § 158 Trestného zákona (ďalej len „zneužívanie právomoci verejného činiteľa“),
  b) trestný čin zločineckou skupinou alebo organizovanou skupinou.
V týchto prípadoch je špeciálny prokurátor oprávnený rovnako si vyžiadať vec, v ktorej bolo začaté trestné stíhanie alebo vznesené obvinenie.

§ 3
Príslušnosť špeciálneho prokurátora

Pri trestných činoch uvedených v § 2 ods. 1 je špeciálny prokurátor vecne a miestne príslušný pre obvody všetkých súdov; rovnako to platí, ak si vyžiada na vyšetrovanie vec podľa § 2 ods. 2.

Práva a povinnosti špeciálneho prokurátora
§ 4

(1) Špeciálny prokurátor je povinný prijímať oznámenia o skutočnostiach nasvedčujúcich tomu, že bol spáchaný trestný čin.
(2) Ak sa oznámenie týka trestného činu korupcie alebo legalizácie príjmu z trestnej činnosti, je povinný ho vybaviť; v ostatných prípadoch je povinný oznámenie odovzdať na vybavenie príslušnému prokurátorovi, vyšetrovateľovi alebo policajnému orgánu.
(3) Ak sa oznámenie týka trestného činu zneužívania právomoci verejného činiteľa alebo trestného činu spáchaného zločineckou skupinou alebo organizovanou skupinou, špeciálny prokurátor oznámenie vybaví alebo oznámenie odovzdá na vybavenie príslušnému prokurátorovi, vyšetrovateľovi alebo policajnému orgánu.

§ 5

(1) Špeciálny prokurátor je oprávnený v odôvodnených prípadoch, najmä vo veci menšej spoločenskej nebezpečnosti, odstúpiť prokurátorovi, vyšetrovateľovi alebo policajnému orgánu vyšetrovanie trestného činu uvedeného v § 2 ods. 1.
(2) Ak špeciálny prokurátor odstúpi vyšetrovanie trestného činu podľa odseku 1, vykonáva dozor nad zachovaním zákonnosti v prípravnom konaní.)  

§ 6
Súčinnosť iných orgánov činných v trestnom konaní

(1) Prokurátor, vyšetrovateľ a policajný orgán) sú povinní špeciálnemu prokurátorovi odstúpiť na vybavenie všetky oznámenia o skutočnostiach nasvedčujúcich tomu, že bol spáchaný trestný čin korupcie alebo legalizácie príjmu z trestnej činnosti; rovnako sú povinní postupovať, ak taká skutočnosť vyjde najavo v priebehu vyšetrovania.
(2) Prokurátor, vyšetrovateľ a policajný orgán sú povinní na vyžiadanie odstúpiť špeciálnemu prokurátorovi vyšetrovanie trestného činu zneužívania právomoci verejného činiteľa alebo trestného činu spáchaného zločineckou skupinou alebo organizovanou skupinou.
(3) Prokurátor, vyšetrovateľ a policajný orgán sú povinní postupovať podľa odsekov 1 a 2 aj vtedy, ak ide o súbeh trestných činov uvedených v odseku 1 a 2 s inými trestnými činmi.

§ 7
Vznik funkcie
Alternatíva I
 (1) Špeciálneho prokurátora vymenúva a odvoláva vláda Slovenskej republiky (ďalej len vláda) na návrh generálneho prokurátora Slovenskej republiky (ďalej len „generálny prokurátor“).

Alternatíva II
 (1) Špeciálneho prokurátora vymenúva a odvoláva prezident Slovenskej republiky na návrh generálneho prokurátora Slovenskej republiky (ďalej len „generálny prokurátor“).

(2) Funkčné obdobie špeciálneho prokurátora je päť rokov a začína plynúť dňom vymenovania do funkcie špeciálneho prokurátora; dňom vymenovania sa špeciálny prokurátor ujíma výkonu funkcie.
(3) Za špeciálneho prokurátora môže byť vymenovaný prokurátor, ktorý aspoň päť rokov vykonáva justičnú prax, ak súhlasí s vymenovaním. Splnenie týchto podmienok overuje generálny prokurátor pred podaním návrhu na vymenovanie špeciálneho prokurátora.
(4) Za justičnú prax podľa odseku 3 sa považuje prax prokurátora, sudcu alebo advokáta.
(5) Generálny prokurátor podá návrh na vymenovanie špeciálneho prokurátora podľa odseku 1 na základe výberového konania. Výberové konanie sa uskutoční podľa osobitného zákona.)

§ 8
Zánik funkcie

(1) Výkon funkcie špeciálneho prokurátora sa končí 
a)	uplynutím funkčného obdobia,
b)	vzdaním sa funkcie špeciálneho prokurátora,
c)	odvolaním z funkcie špeciálneho prokurátora,
d)	z iných dôvodov ustanovených osobitným zákonom).
(2) Špeciálny prokurátor sa môže vzdať svojej funkcie písomným oznámením generálnemu prokurátorovi. Výkon funkcie špeciálneho prokurátora zaniká uplynutím kalendárneho mesiaca nasledujúceho po mesiaci, v ktorom bolo oznámenie o vzdaní sa funkcie doručené generálnemu prokurátorovi, ak sa generálny prokurátor a špeciálny prokurátor nedohodnú na inom dni zániku funkcie špeciálneho prokurátora.

Alternatíva I
(3) Vláda na návrh generálneho prokurátora odvolá špeciálneho prokurátora z funkcie, ak nastane niektorý z dôvodov uvedených v osobitnom zákone) alebo ak sa preruší výkon funkcie prokurátora podľa osobitného zákona.)
(4) Generálny prokurátor môže navrhnúť vláde odvolanie špeciálneho prokurátora z funkcie, ak nastane niektorý z dôvodov uvedených v osobitnom zákone.) 
	
Alternatíva II
(3) Prezident Slovenskej republiky na návrh generálneho prokurátora odvolá špeciálneho prokurátora z funkcie, ak nastane niektorý z dôvodov uvedených v osobitnom zákone5) alebo ak sa preruší výkon funkcie prokurátora podľa osobitného zákona.6)
 (4) Generálny prokurátor môže navrhnúť prezidentovi Slovenskej republiky odvolanie špeciálneho prokurátora z funkcie, ak nastane niektorý z dôvodov uvedených v osobitnom zákone.7) 

 (5) Funkcia špeciálneho prokurátora zaniká aj z iných dôvodov ustanovených osobitným zákonom.4) V týchto prípadoch zaniká výkon funkcie špeciálneho prokurátora dňom zániku služobného pomeru prokurátora; pri prerušení výkonu funkcie prokurátora6) generálny prokurátor navrhne odvolanie špeciálneho prokurátora z funkcie.

Spoločné ustanovenia

§ 9

	Generálny prokurátor podáva vláde najmenej raz za rok správu o činnosti špeciálneho prokurátora, ktorej súčasťou sú návrhy opatrení na zlepšenie boja proti korupcii a organizovanému zločinu.

§ 10

(1) Súčasťou Generálnej prokuratúry Slovenskej republiky je Úrad špeciálneho prokurátora (ďalej len „úrad“).
(2) Činnosť úradu riadi špeciálny prokurátor.
(3) Špeciálneho prokurátora zastupuje v rozsahu jeho práv a povinností zástupca špeciálneho prokurátora, ktorého vymenúva a odvoláva generálny prokurátor na návrh špeciálneho prokurátora. Za zástupcu špeciálneho prokurátora môže byť vymenovaný prokurátor, ktorý aspoň 5 rokov vykonáva justičnú prax, ak súhlasí s vymenovaním. Ustanovenie § 7 ods. 4 platí rovnako.
(4) Úrad tvoria aj ďalší prokurátori, vyšetrovatelia a policajti Policajného zboru.
(5) Špeciálny prokurátor je oprávnený si vytvoriť na vyšetrovanie konkrétnej veci vyšetrovací tím zložený z ďalších prokurátorov, vyšetrovateľov a policajtov Policajného zboru.
(6) Na základe dohody generálneho prokurátora a ministra alebo vedúceho ústredného orgánu štátnej správy môžu v úrade pôsobiť aj ďalší odborníci z iných oblastí.

§ 11

	(1) Nadriadeným prokurátorom špeciálnemu prokurátorovi vo veciach rozhodovania podľa osobitného zákona) je generálny prokurátor.
	(2) Vo veciach v pôsobnosti špeciálneho prokurátora podľa § 2 nie je možné špeciálnemu prokurátorovi pri vyšetrovaní konkrétnej veci ukladať úlohy, pokyny alebo vykonať úkony nadriadeným prokurátorom podľa osobitného zákona.)

§ 12

(1) Dozor nad zachovaním zákonnosti v prípravnom konaní podľa osobit-ného zákona1) vykonáva špeciálny prokurátor len v prípadoch podľa § 5 ods. 2. 
(2) Špeciálny prokurátor nevykonáva podľa osobitného zákona) dozor nad zachovávaním zákonnosti v miestach, kde sú držané osoby pozbavené osobnej slobody alebo osoby, ktorých osobná sloboda je obmedzená.

§ 13

(1) Špeciálnemu prokurátorovi patrí funkčný príplatok podľa osobitného zákona ako námestníkovi generálneho prokurátora.) 
(2) Zástupcovi špeciálneho prokurátora patrí funkčný príplatok podľa osobitného zákona ako riaditeľovi odboru generálnej prokuratúry.)
(3) Špeciálnemu prokurátorovi, jeho zástupcovi a ostatným stálym členom úradu (§ 10 ods. 4) patrí zvláštny príplatok podľa tohto zákona v sume 5 000 Sk mesačne.

§ 14

	V trestnom konaní podľa osobitného zákona) má špeciálny prokurátor, jeho zástupca a ostatní prokurátori úradu postavenie prokurátora.

§ 15

	Ak tento zákon neustanovuje inak, vzťahujú sa na špeciálneho prokurátora, jeho zástupcu a ostatných prokurátorov úradu všeobecné predpisy.)

Prechodné a záverečné ustanovenia

§ 16

	Generálny prokurátor do 10 dní odo dňa účinnosti zákona vyhlási výberové konanie na funkciu špeciálneho prokurátora a do 30 dní odo dňa účinnosti zákona predloží návrh na vymenovanie špeciálneho prokurátora.

§ 17

	Prokurátor, vyšetrovateľ a policajný orgán sú povinní do 30 dní odo dňa  účinnosti zákona odstúpiť špeciálnemu prokurátorovi prostredníctvom Generálnej prokuratúry Slovenskej republiky všetky oznámenia a prebiehajúce vyšetrovania o trestných činoch podľa § 6 ods. 1 a 3, ak nebude v tejto lehote skončené vyšetrovanie a vydané rozhodnutie v prípravnom konaní) alebo prokurátorom podaná obžaloba alebo prokurátorom podmienečne zastavené trestne stíhanie. 

§ 18

	Tento zákon nadobúda účinnosť 1. júla 2002.